Document ID: /fineweb-2-swissfilter-quality_10-filterrobots/filtered/02821.jsonl.gz/86

Cordon Bleu svjetski je poznato jelo – pohana piletina punjena sirom i tanko narezanom šunkom. No, mnogi ljudi na sam spomen ovog jela pomisle na Francusku, što ne čudi, jer je u svijetu rasprostranjena kriva informacija. Korijeni Cordon Bleua zapravo se nalaze u Švicarskoj.
Naziv ovoga jela potječe iz francuskog jezika, a doslovan prijevod mu je „plava vrpca“. Početci Cordon Bleua nalaze se u šnicli – inovativni kuhar u Brigu (Švicarska) odlučio je isprobati nešto novo i dodao šunku i Gruyere sir između dvije šnicle te dobio jelo koje je danas svjetski poznato. Prvi spomen jela u kuharici seže iz 1949. godine, a do danas se mnogo toga promijenilo, do te mjere da postoji neizmjerno mnogo inačica ovog tradicionalnog švicarskog jela.